"พยุงศักดิ์" นอนมาคว้าประธานส.อ.ท.
เผยรายชื่อผลการเลือกตั้งคณะกรรมการส.อ.ท.ไม่มี &#8220;สุรพร&#8221; &#8220;อดิศักดิ์&#8221; ตอกย้ำชัยชนะของ &#8220;พยุงศักดิ์&#8221; ว่าที่ประธานคนใหม่
24 มี.ค. 2553

เผยรายชื่อผลการเลือกตั้งคณะกรรมการส.อ.ท.ไม่มี “สุรพร” “อดิศักดิ์” ตอกย้ำชัยชนะของ “พยุงศักดิ์” ว่าที่ประธานคนใหม่ 
นายสันติ วิลาสศักดานนท์ ประธานสภาอุตสาหกรรมแห่งประเทศไทย (ส.อ.ท.) เปิดเผยว่า การเลือกตั้งคณะกรรมการส.อ.ท. ได้รายชื่อคณะกรรมการทั้ง 226 คนแล้ว และจากการตรวจสอบรายชื่อคณะกรรมการฯ ไม่พบรายชื่อของนายสุรพร สิมกุลธร ประธานกิตติมศักดิ์กลุ่มอุตสาหกรรมไฟฟ้าและอิเล็กทรอนิกส์ และนายอดิศักดิ์ โรหิตะศุน รักษาการรองประธานส.อ.ท. ซึ่งจะทำให้การประชุมคณะกรรมการชุดใหม่เพื่อเลือกตั้งประธานส.อ.ท.ในวันที่ 20 เม.ย.2553 นายพยุงศักดิ์ ชาติสุทธิผล รักษาการรองประธานส.อ.ท.จะไม่มีคู่แข่ง
อย่างไรก็ตาม ทั้งนายสุรพร และนายอดิศักดิ์ยังมีโอกาสเข้ามาเป็นคณะกรรมการชุดใหม่ในประเภทแต่งตั้งได้โดยคณะกรรมการประเภทดังกล่าวจะมีจำนวน 113 คน มาจากกลุ่มอุตสาหกรรมทั้ง 39 กลุ่ม และสภาอุตสาหกรรมจังหวัดอีก 74 จังหวัด  จึงต้องรอดูว่าแต่ละกลุ่มอุตสาหกรรมและแต่ละจังหวัดจะส่งรายชื่อใครเข้ามา ซึ่งในกลุ่มอุตสาหกรรมยานยนต์ได้ตกลงส่งชื่อนายศุภรัตน์ ศิริสุวรรณางกูร นายกสมาคมอุตสาหกรรมยานยนต์ไทย เข้ามาเป็นประธานกลุ่ม และเป็นกรรมการประเภทแต่งตั้ง ทำให้นายอดิศักดิ์ จะไม่ได้เป็นผู้แทนของกลุ่มอุตสาหกรรมยานยนต์อย่างแน่นอน
สำหรับประเด็นการฟ้องกลับคงจะต้องไปหารือกับประธานส.อ.ท.คนใหม่ก่อน โดยขณะนี้มีสมาชิกบางส่วนที่ต้องการให้ฟ้องกลับ เพราะที่ผ่านมาส่งผลต่อชื่อเสียงของ ส.อ.ท. เรื่องนี้จึงอาจต้องเสนอเรื่องให้คณะกรรมการ ส.อ.ท.ชุดใหม่เป็นผู้พิจารณา เพราะ ส.อ.ท.เป็นผู้ได้รับผลกระทบ  
นายพยุงศักดิ์  ชาติสุทธิผล  รักษาการรองประธาน ส.อ.ท. กล่าวว่า มั่นใจว่าทำหน้าที่ประธาน ส.อ.ท.ได้เพราะผ่านการทำงานมาหลายด้าน  โดยในช่วง 8 ปี ที่ผ่านมาเคยทำหน้าที่รองเลขาธิการ ประธานกลุ่มอุตสาหกรรมเหล็กและรองประธาน  ซึ่งการที่เป็นผู้แทนของบริษัทเล็กไม่น่าจะมีปัญหาการทำงาน  และการทำงานต่อไปจะให้ความสำคัญกับการพัฒนาธุรกิจขนาดกลางและขนาดย่อม (เอสเอ็มอี) ให้มีความเข้มแข็งมากขึ้น  รวมทั้งจะให้ความช่อยเหลือผู้ประกอบการไม่ว่าจะเป็นรายเล็กหรือรายใหญ่  โดยบริษัทใหญ่หลายแห่งพร้อมให้การสนับสนุนการทำงานใน ส.อ.ท.และหลายแห่งเข้าใจสถานการณ์ที่เกิดขึ้นที่ต้องลาออกจากเครือเอสซีจี